हिन्दी (Hindi)
ଏ ବର୍ଷ ଆରମ୍ଭରୁ, ଶାହାଜୀ ଧାନୁରେ ସ୍ଥିର କଲେ ଯେ. ହରାଲି ଗାଁରେ ଥିବା ତାଙ୍କର ଦୁଇ ଏକର ଚାଷଜମିରେ ନୂଆ ନଳକୂପଟିଏ ବସାଇବେ । ନିଜ ଫସଲ ପାଇଁ ସେ ଚିନ୍ତିତ ଥିଲେ; ତାଙ୍କ ଜମିରେ ଥିବା ଖୋଲାକୂଅଟି ପୂରା ଶୁଖିଯାଇଥିଲା ଏବଂ ଏମିତି ତ ୪୦ ଡିଗ୍ରି ସେଲ୍ସିୟସରୁ ଅଧିକ ତାପମାତ୍ରା ସହିତ ମହାରାଷ୍ଟ୍ରର ଓସମାନାବାଦ ଜିଲ୍ଲାରେ ଖରାଦିନ ସବୁବେଳେ ବେଶ୍ ଶୁଷ୍କ ଓ ଉତ୍ତପ୍ତ। ସେ କଳ୍ପନା କରିଥିଲେ ଯେ, ନଳକୂପ ବସାଇବା ପରେ ହୁଏତ ସେ ନିରାପଦରେ ଭଲ ଅମଳ କରିପାରିବେ । ହେଲେ ଦେଶବ୍ୟାପୀ ଲକ୍ଡାଉନ୍ ଏବଂ ଅଦିନିଆ ବର୍ଷା ଯେ ତାଙ୍କର ସବୁ ଯୋଜନାକୁ ପଣ୍ଡ କରିଦେବ, ଶାହାଜୀଙ୍କ ପାଇଁ ଏହା ଜାଣିବାର ଉପାୟ ନଥିଲା ।
ତାଙ୍କ ସ୍ତ୍ରୀ ପୁଷ୍ପା ଶାହାଜୀ ଧାନୁରେ ସଦସ୍ୟା ରହିଥିବା ଏକ ସ୍ୱୟଂସହାୟିକା ଗୋଷ୍ଠୀରୁ ମାସକୁ ୨ ପ୍ରତିଶତ ସୁଧ ହାରରେ ୨୫,୦୦୦ ଟଙ୍କା ଋଣ ନେବା ସହିତ ନଳକୂପ ବସାଇବା ଲାଗି ମାର୍ଚ୍ଚ ମାସରେ ଶାହାଜୀ ୧.୨ ଲକ୍ଷ ଟଙ୍କା ବିନିଯୋଗ କରିଥିଲେ। ଏଥିପାଇଁ ମାସକୁ ୫ ପ୍ରତିଶତ ସୁଧରେ ସେଠାକାର ଜଣେ ସାହୁକାର (କରଜଦାତା)ଙ୍କ ପାଖରୁ ସେ ଆଉ ୫୦,୦୦୦ ଟଙ୍କା ଋଣ ନେଇଥିଲେ । ଆବଶ୍ୟକ ହେଉଥିବା ଅବଶିଷ୍ଟ ଅର୍ଥ ସେ ନିଜ ସଞ୍ଚିତ ଅର୍ଥରୁ ଖର୍ଚ୍ଚ କରିଥିଲେ । ପନିପରିବା ବିକ୍ରିରୁ ମିଳୁଥିବା ଟଙ୍କାରେ ଋଣ ପରିଶୋଧ କରିଦେବେ ବୋଲି ସେ ଯୋଜନା କରିଥିଲେ । ଶାହାଜୀଙ୍କୁ ଋଣ ପରିଶୋଧରେ ଖିଲାପ କରିବାକୁ ପଡ଼ିଲା । ଏମିତି କି ଗୋଟିଏ ହେଲେ କିସ୍ତି ଦେବାକୁ ସେ ସକ୍ଷମ ହେଲେ ନାହିଁ ।
ଷାଠିଏ ବର୍ଷରୁ ଅଧିକ ବୟସର ଶାହାଜୀଙ୍କର ଦୁଇଟି ସନ୍ତାନ । ତାଙ୍କ ଝିଅ, ୩୭ ବର୍ଷୀୟା ଅନିତା କାଲେ, ବିବାହିତା ଏବଂ ଓସମାନାବାଦ ସହରରେ ରହନ୍ତି । ତାଙ୍କର ୩୫ ବର୍ଷୀୟ ପୁଅ ଶିବାଜୀ ଏବଂ ୨୮ ବର୍ଷୀୟା ବୋହୂ ଅର୍ଚ୍ଚନା, ତାଙ୍କ ସ୍ତ୍ରୀ ଓ ତାଙ୍କ ସାଙ୍ଗରେ ରହନ୍ତି । ଶିବାଜୀ ଓ ଅର୍ଚ୍ଚନା ଚାଷଜମିରେ କାମ କରି ତାଙ୍କୁ ସହାୟତା କରନ୍ତି । ସେମାନଙ୍କର ତିନିଟି ପୁଅ;୧୫ ବର୍ଷର ଅଭିଷେକ, ୯ ବର୍ଷର ଆଶୀର୍ବାଦ ଏବଂ ୭ ବର୍ଷର ଓମ୍କାର । ସେମାନେ ସେହି ଗାଁରେ ପାଠ ପଢ଼ନ୍ତି ।
ଶାହାଜୀ କହନ୍ତି, "ମୋ ପରିବାର କେବଳ ଚାଷବାସ ଉପରେ (ଆମ ଜୀବିକା ପାଇଁ) ନିର୍ଭର କରେ । ଆମର ଅନ୍ୟ କୌଣସି ରୋଜଗାର ଉତ୍ସ ନାହିଁ । ଯଦି ଆମ ଫସଲ ବିକ୍ରି ନହୁଏ, ତେବେ ଆମ ପାଇଁ ବଞ୍ଚି ରହିବା କଷ୍ଟକର ହୋଇପଡ଼େ ।" ୨୦୧୧ର ଜନଗଣନାରେ ହରାଲି ଗାଁର ସମସ୍ତ ୧,୨୫୨ ଜଣ ଲୋକ କୃଷକ ଏବଂ କୃଷି ଶ୍ରମିକ ଭାବେ ତାଲିକାଭୁକ୍ତ ହୋଇଛନ୍ତି । ଓସମାନାବାଦ ଜିଲ୍ଲାର ୭୭ ପ୍ରତିଶତ ଲୋକ ଏହି ପ୍ରାଥମିକ କ୍ଷେତ୍ରରେ କାର୍ଯ୍ୟରତ ।
ଗାଁ ପାଖରେ ତେରନା ନଦୀ ଉପରେ ଛୋଟ ବନ୍ଧଟିଏ ରହିଛି । ହେଲେ ହରାଲିର ଚାଷୀମାନେ ଉପରମୁଣ୍ଡରେ ରହୁଥିବାରୁ ଏହି ବନ୍ଧରୁ ପାଣି ପାଆନ୍ତି ନାହିଁ । ତା ବଦଳରେ ସେମାନେ ସେଇ ସବୁ କୂଅ ଉପରେ ନିର୍ଭର କରନ୍ତି, ଯେଉଁଗୁଡ଼ିକ କି ଭଲ ବର୍ଷା ହେଲେ ପୁଣି ପାଣିରେ ଭରିଯାଆନ୍ତି । ମହାରାଷ୍ଟ୍ରର ମରାଠୱାଡ଼ା ଅଞ୍ଚଳରେ ଅନେକ ଥର ମରୁଡ଼ି ଅନୁଭୂତ ହୋଇଛି-ନିର୍ଦ୍ଦିଷ୍ଟ ଭାବେ ୨୦୧୨ ଓ ୨୦୧୪ ମସିହାର ମରୁଡ଼ି ପରିସ୍ଥିତି ଅତି ଗୁରୁତର ଥିଲା । ଏହା ଫଳରେ ନିକଟ ଅତୀତରେ, ୨୦୧୫ରେ ଚାଷୀ ଆତ୍ମହତ୍ୟା ସଂଖ୍ୟା ବଢ଼ିଛି ।
ଶାହାଜୀ ତାଙ୍କ ଦୁଇ ଏକର ଜମିରେ ପନିପରିବା ଏବଂ ସୋୟାବିନ, ଗହମ ଏବଂ ଯଅ ଭଳି ବର୍ଷିକିଆ ଫସଲ ଚାଷ କରନ୍ତି।ତାଲୁକା ସଦର ମହକୁମା ଲୋହରାର ମଣ୍ଡିରେ ସେ ପିଆଜ ଏବଂ ସୋୟା ଶାଗ, ପାଳଙ୍ଗ, ମେଥିଶାଗ ଏବଂ ଭେଣ୍ଡି ସମେତ ଅନ୍ୟାନ୍ୟ ପନିପରିବା ବିକ୍ରି କରନ୍ତି । ସପ୍ତାହକୁ ଥରେ ବସ୍ରେ ମଣ୍ଡିକୁ ଯିବା ଆସିବା କରିବା ଲାଗି ସେ ୨୦୦ ଟଙ୍କା ଖର୍ଚ୍ଚ କରନ୍ତି ।
ତାଙ୍କ ପରିବାରରେ ଉପଯୋଗ ପାଇଁ ରବି ଋତୁରେ ଶାହାଜୀ ଯଅ ଓ ଗହମ ଫସଲ କରନ୍ତି ଏବଂ ଖରିଫ ଋତୁରେ ସେ ସୋୟାବିନ୍ ଚାଷ କରନ୍ତି । ହରାଲି ଗାଁଠାରୁ ପ୍ରାୟ ୫୫ କିଲୋମିଟର ଦୂର ଲାଟୁର ମଣ୍ଡିରେ ସେ ଏହାକୁ ବିକ୍ରି କରନ୍ତି । ସେ ଗାଁର ଅନ୍ୟ ଚାଷୀମାନଙ୍କ ସହ ଏକାଠି ହୋଇ କାରବାର କରନ୍ତି ଏବଂ ସେମାନେ ଭାଗ ବାଣ୍ଟି ପରିବହନ ବାବଦ ଖର୍ଚ୍ଚ ତୁଲାନ୍ତି ।
ହରାଲିରେ ଅବସ୍ଥିତ ଜ୍ଞାନ ପ୍ରବୋଧିନିସ୍ ଏଗ୍ରିକଲ୍ଚର ପଲିଟେକ୍ନିକ୍ର ଜଣେ ପ୍ରଫେସର ତଥା ସେଇ ଗାଁର ବାସିନ୍ଦା ମହେଶ ରାଜେ କହନ୍ତି, "ଗତ ବର୍ଷ (୨୦୧୯) ଅକ୍ଟୋବର ଓ ନଭେମ୍ବରରେ ଅଦିନିଆ ବର୍ଷା ଯୋଗୁଁ ସୋୟାବିନ ଚାରା ସବୁ ଭିଜି ଯାଇଥିଲା । ପରିଣାମରେ ସୋୟାବିନ ଉତ୍ପାଦନ କମିଯାଇଛି ଏବଂ ବିହନ ବ୍ୟୟବହୁଳ ହୋଇପଡ଼ିଛି ।
ଓଡ଼ିଶାଲାଇଭ୍ଃ ଏହି ଅନୁବାଦ ଓଡ଼ିଶାଲାଇଭର ତତ୍ତ୍ୱାବଧାନରେ କରାଯାଇଛି। ଓଡ଼ିଶାଲାଇଭ୍ ହେଉଛି ଭୁବନେଶ୍ୱରସ୍ଥିତ ଏକ ପ୍ରଗତିଶୀଳ ଡିଜିଟାଲ୍ ପ୍ଲାଟ୍ଫର୍ମ ଏବଂ ସୃଜନଶୀଳ ଗଣମାଧ୍ୟମ ଓ ଯୋଗାଯୋଗ ଏଜେନ୍ସି। ଏଠାରେ ଲୋକାଲାଇଜେସନ, କଣ୍ଟେଣ୍ଟ ପ୍ରସ୍ତୁତି, ଭିଡ଼ିଓ ପ୍ରଡକ୍ସନ ଏବଂ ୱେବ୍ ଓ ସୋସିଆଲ୍ ମିଡ଼ିଆ ପରି ବିଭିନ୍ନ କ୍ଷେତ୍ରରେ ଅଡ଼ିଓ ଭିଜୁଆଲ୍ ବିଷୟବସ୍ତୁ, ନ୍ୟୁଜ୍ ଇତ୍ୟାଦି ସେବା ପ୍ରଦାନ କରୁଛୁ।
ଭକ୍ତି କେଲକର, ବେଙ୍ଗାଲୁରୁର ଅଜିମ ପ୍ରେମଜୀ ବିଶ୍ୱବିଦ୍ୟାଳୟରେ ଅର୍ଥନୀତିରେ ସ୍ନାତକ ଶିକ୍ଷାଲାଭ କରୁଛନ୍ତି। କୃଷି କ୍ଷେତ୍ର ଉପରେ କୋଭିଡ୍-୧୯ର ପ୍ରଭାବ ଅନୁଧ୍ୟାନ ଲାଗି ଉଦ୍ଦିଷ୍ଟ ଏକ ପ୍ରକଳ୍ପରୁ ଏହି ଲେଖା ପ୍ରସ୍ତୁତ ହୋଇଥିଲା। ହରାଲିର ଜ୍ଞାନ ପ୍ରବୋଧିନି ଇନ୍ଷ୍ଟିଚ୍ୟୁଟ୍ ସହଯୋଗରେ ମରାଠୱାଡ଼ା ଅଞ୍ଚଳର ପାଞ୍ଚଟି ଗାଁରେ ସେ ଅନୁଧ୍ୟାନ କରିଥିଲେ। ସେ କହନ୍ତିଃ "ମୋର ଏହି ପ୍ରକଳ୍ପ ଲାଗି ସର୍ଭେ କରୁଥିବା ସମୟରେ ମୁଁ ଖୁବ୍ ସୂକ୍ଷ୍ମ ଦୃଷ୍ଟିରେ ଲକ୍ଡାଉନ୍ର ପ୍ରଭାବ ଅନୁଧ୍ୟାନ କରିବାକୁ ପ୍ରୟାସ କରିଥିଲି। କିନ୍ତୁ PARI ପାଇଁ ଏହି ଲେଖା ପ୍ରସ୍ତୁତ କରିବା ସମୟରେ ହିଁ କୃଷି ଅର୍ଥନୀତିର ଏକ ପ୍ରମୁଖ ଗୋଷ୍ଠୀ- ନାମମାତ୍ର ଚାଷୀଙ୍କ ଉପରେ ଲକ୍ଡାଉନ୍ ଏବଂ ପ୍ରାକୃତିକ ବିପର୍ଯ୍ୟୟ ଜନିତ ପ୍ରଭାବର ବ୍ୟାପକତା ଏବଂ ତୀବ୍ରତାକୁ ମୁଁ ହୃଦୟଙ୍ଗମ କଲି।
